აზერბაიჯანის საბინაო და კომუნალური მომსახურება
აზერბაიჯანის საბინაო და კომუნალური მომსახურება — ეკონომიკის ერთ-ერთი სექტორი, რომელიც უზრუნველყოფს აზერბაიჯანის ტერიტორიაზე შენობების საინჟინრო ინფრასტრუქტურის მუშაობას. 1991 წელს აზერბაიჯანის დამოუკიდებლობის მოპოვების შემდეგ პირველ პერიოდში ქვეყანამ კრიზისი განიცადა ეკონომიკის ყველა სექტორში. ამ წლებში დაზარალდა სამშენებლო სექტორიც, რადგან გაფართოვდა უფსკრული საცხოვრებლის დაგეგმილ რაოდენობასა და მოსახლეობის საჭიროებებს შორის. 1993 წლამდე აზერბაიჯანის რესპუბლიკის საბინაო და კომუნალური მომსახურების სამინისტრო საბინაო საკითხებსა და პოლიტიკას ეხებოდა. იმავე წლის მაისში ეს სამინისტრო გადაკეთდა აზერბაიჯანის რესპუბლიკის მინისტრთა კაბინეტთან არსებული საბინაო და კომუნალური მომსახურების კომიტეტად. კომიტეტი ლიკვიდირებულ იქნა და მისი ფუნქციები 2001 წელს სამშენებლო და არქიტექტურის სახელმწიფო კომიტეტს გადაეცა. 2006 წელს ის გაუქმდა, ხოლო 2006 წლის თებერვალში ყოფილი უწყების ნაცვლად შეიქმნა ქალაქის სამშენებლო-არქიტექტურის სახელმწიფო კომიტეტი, რომელშიც 135 სრულ განაკვეთზე იყო დასაქმებული. აზერბაიჯანის რესპუბლიკის ქონებრივ საკითხთა სახელმწიფო კომიტეტი შეიქმნა აზერბაიჯანის რესპუბლიკის პრეზიდენტის 2009 წლის 19 მაისის ბრძანებულების შესაბამისად. კომიტეტი არის ცენტრალური აღმასრულებელი ორგანო, რომელიც ახორციელებს უძრავი ქონების მართვისა და პრივატიზების სახელმწიფო პოლიტიკას და რეგულაციას, ასევე პასუხისმგებელია ინვესტიციების მოზიდვაზე, მიწის გამოყენებისა და დაცვის კონტროლზე, აგრეთვე სახელმწიფო რეგისტრაციისა და უძრავი ქონების კადასტრის წარმოებაზე. 1994-2014 წლებში მთლიანი საცხოვრებელი ფართი გაიზარდა 30%-ით. აზერბაიჯანის სახელმწიფო სტატისტიკის კომიტეტის მონაცემებით, 2014 წელს საცხოვრებელი ფართი 166 მილიონი კვადრატული მეტრი იყო. მათგან დაახლოებით 93% კერძო საკუთრებაშია, რაც მეტია 2006 წელთან შედარებით, როდესაც მთლიანი საცხოვრებელი ფართის 85% კერძო საკუთრებაში იყო. ასევე გაიზარდა ერთ სულ მოსახლეზე კვადრატული მეტრი. 2022 წლის იანვრის მონაცემებით, ბაქოში 11000 საცხოვრებელი კორპუსი იყო. საბინაო სექტორი აზერბაიჯანის ეკონომიკური განვითარების ერთ-ერთ მთავარ კომპონენტად იქცა. თანამედროვე ახალ საცხოვრებელ სახლებზე მზარდმა მოთხოვნამ განაპირობა მაღალსართულიანი საცხოვრებელი კორპუსების მშენებლობა. შესაბამისად, დაიწყო კერძო და საჯარო კომპანიების ჩამოყალიბება, რომლებმაც შემდეგ დაიწყეს კომერციული შენობების მშენებლობა. გაიზარდა ახალი პროექტების რაოდენობა საცხოვრებელი და არასაცხოვრებელი შენობებისთვის. 2003 წელს ახალი შენობების რაოდენობა 2002 წლის 803 ათასი კვადრატული მეტრიდან 1339 ათას კვადრატულ მეტრამდე გაიზარდა. 2022 წლის იანვრის მდგომარეობით, ქვეყნის გაზიფიცირების დონე 96,2%-ია. 2012 - 2021 წლებში გაზიფიცირებული იყო 1554 სოფელი და დასახლება. გაზის მოხმარების წლიური მოცულობა 13 მლრდ მ³. დაწესებულებების სითბოს აწვდის ღია სააქციო საზოგადოება Azeristiliktechizat. ცენტრალიზებული წყალმომარაგებით უზრუნველყოფილია 13 უბანი. ელექტროენერგიას აწარმოებს ს.ს. აზერენერჯი.